Struggleveteraan kap na ANCMac Maharaj. Foto: Flickr/GovernmentZA Een van die laaste oorlewende leiers van die sogenaamde struggle sê die regerende party het uit voeling geraak met die mense van Suid-Afrika. “Alles wys dit het kontak met die grond verloor,” het Mac Maharaj (87) nou in sy luukse huis in die noordelike buitewyke van Johannesburg oor die ANC te sê. Maharaj, ’n voormalige adviseur en woordvoerder van oudpres. Jacob Zuma, was tydens die apartheidsjare een van die ANC se leiersfigure en het langer as ’n dekade saam met Nelson Mandela in die tronk deurgebring. Maharaj het destyds Mandela se outobiografie Long Walk to Freedom uit die tronk gesmokkel en by die oudpresident se kabinet aangesluit nadat hy die demokratiese verkiesing in April 1994 gewen het. Maharaj het vanaf 2011 as Zuma se woordvoerder gedien voordat hy in 2015 afgetree het. Die geregtelike kommissie van ondersoek na staatskaping het egter intussen in ’n verslag verskeie verdoemende bevindings van korrupsie onder die ANC se regering onthul. Zuma is onder dié wat direk geïmpliseer word. “Die land word deur ’n oomblik in die gesig gestaar waar daar ’n sameloop van verskillende krisisse is wat almal een groot krisis voed,” het Maharaj in ’n onlangse onderhoud met AFP gesê, met verwysing na die land se armoede en werkloosheid. Maharaj meen pres. Cyril Ramaphosa is daadwerklik besig om korrupsie te pak, al is dit te stadig vir sommige. “Daar is werklik ’n gevoel dat [die ANC] onder Cyril Ramaphosa nie genoeg, vinnig genoeg, doen nie. Maar wat ek dink Cyril reg gedoen het, is dat hy in die lig van hierdie uitdagings om korrupsie uit te wis, nog nooit die grense van die wet oorgesteek het nie. Dit het die proses vertraag. “Ek hoor mense sê hulle wil vinniger vervolging hê, maar ons het te doen met korrupsie van ’n uiters ingewikkelde aard. “Ons het baie foute gemaak, en ons het ook die land in baie opsigte vorentoe laat beweeg. “Ons het baie ervaring opgedoen, maar ons leer nie lesse uit daardie foute nie.” Maharaj meen die ANC het “regte rewolusie binne die party” nodig om vernuwing teweeg te bring. Maharaj is die mede-outeur van ’n onlangse boek getiteld Breakthrough: The Struggles and Secret Talks that Brought Apartheid South Africa to the Negotiating Table. Die boek handel oor die ingewikkelde besonderhede oor die stryd om leierskap voor die aanvang van formele samesprekings wat eindelik Suid-Afrika se demokrasie tot gevolg gehad het.